《答张子卿秀才》
宋代·梅尧臣

茫茫九土中，天网该时秀。
有凤不收罗，有麟不获狩。
贤豪为咨不，都邑诵琼琇。
而我当是时，欲见恨未遘。
忽过广平居，遇子乃邂逅。
怀中二新篇，幸出洗昏瞀。
一美韩公子，一语南方寇，
铿然青琅玕，交戛风雨骤。
辄用告众多，亦未甚便售。
固知至珍物，不入市井贸。
昨朝惊扉鸣，始悟子来扣。
钜编高贮襟，细卷仍函袖。
麻衣踏犀靴，再拜谨以授。
因之重感怆，世德实有旧。
文体古为徒，家声喜能又。
其间赞愚辞，愧累将恐诟。
摩拂李杜光，诚与日月斗。
退之心伏降，安得此孤陋。
岂能造春荣，岂解易星宿。
一身犹寒饥，生未饱蔾豆。
高高河汉流，肯下借湔漱。
虫鱼傥无施，捉撮不乖缪。
聊此慰穷愁，文章终莫就。
庭前枯石榴，寒雀并清昼。
逍遥独咏歌，寄翼与报酬。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。